KOMMISSIONENS BESLUTNING af 13. juni 1996 om beskyttelsesforanstaltninger i forbindelse med mund- og klovesyge i Albanien (Tekst af betydning for EØS) (96/367/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 95/52/EF (2), særlig artikel 19, stk. 6, og

ud fra følgende betragtninger:

Der er blevet bekræftet et udbrud af mund- og klovesyge i Albanien;

forekomsten af mund- og klovesyge i Albanien er en alvorlig trussel mod medlemsstaternes bestande i betragtning af handelen med visse animalske produkter;

Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (3), senest ændret ved beslutning 95/295/EF (4), forbyder indførsel af levende dyr, fersk kød og visse kødprodukter af modtagelige arter fra og via visse lande, herunder Albanien;

Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (5), senest ændret ved Kommissionens beslutning 96/340/EF (6), fastsætter betingelserne for indførsel af dyretarme, huder og skind, ben og benprodukter, horn og hornprodukter, hove og klove og produkter heraf, jagttrofæer og uforarbejdet uld og hår; disse produkter må kun indføres, hvis de er således behandlet, at viruset ødelægges; visse andre produkter kan imidlertid stadig indføres; sådant materiale udgør en risiko;

Kommissionens beslutning 95/340/EF (7), senest ændret ved beslutning 96/325/EF (8), giver en liste over tredjelande, hvorfra medlemsstaterne tillader indførsel af rå mælk, varmebehandlet mælk og mælkebaserede produkter; Albanien er omfattet af denne liste; mælkeprodukter må kun indføres, hvis de er således behandlet, at viruset ødelægges;

det bør derfor forbydes at indføre visse animalske produkter fra Albanien, medmindre de har været underkastet specifikke behandlinger;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Ud over det, der er bestemt i beslutning 93/242/EØF, tillader medlemsstaterne ikke indførsel af følgende produkter af kvæg, får, geder, svin og andre klovbærende dyr med oprindelse på Albaniens område:

- blod og blodprodukter som beskrevet i kapitel 7 i bilag I til direktiv 92/118/EØF

- råvarer til fremstilling af foder og farmaceutiske eller tekniske produkter som beskrevet i kapitel 10 i bilag I til direktiv 92/118/EØF

- husdyrgødning som beskrevet i kapitel 14 i bilag I til direktiv 92/118/EØF.

2. Det i stk. 1, første led, omhandlede forbud gælder ikke for blodprodukter, som har gennemgået den behandling, der er foreskrevet i kapitel 7, punkt 3, litra b), i bilag I til direktiv 92/118/EØF.

3. Medlemsstaterne drager omsorg for, at certifikater, der ledsager blodprodukter, som skal sendes fra Albanien, er forsynet med følgende påskrift:

»Blodprodukter i overensstemmelse med Kommissionens beslutning 96/367/EF om beskyttelsesforanstaltninger i forbindelse med mund- og klovesyge i Albanien«.

Artikel 2

Medlemsstaterne ændrer de foranstaltninger, de anvender på handelen, så de bliver i overensstemmelse med denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 13. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 56.

(2) EFT nr. L 265 af 8. 11. 1995, s. 16.

(3) EFT nr. L 110 af 4. 5. 1993, s. 36.

(4) EFT nr. L 182 af 2. 8. 1995, s. 30.

(5) EFT nr. L 62 af 15. 3. 1993, s. 49.

(6) EFT nr. L 129 af 30. 5. 1996, s. 35.

(7) EFT nr. L 200 af 24. 8. 1995, s. 38.

(8) EFT nr. L 123 af 23. 5. 1996, s. 24.